**Katedra sociálnej práce a sociálnych vied UKF v Nitre**

**Tútor praxe : Mgr. Zuzana Senáriková, PhD.**

**kontakt :** **zsenarikova@ukf.sk**

**MANUÁL K VÝKONU ŠPECIALIZOVANEJ ODBORNEJ PRAXE**

**PRE ŠTUDENTOV**

**2.ROČNÍKA MAGISTERSKÉHO ŠTÚDIA V DENNEJ FORME**

Počas 2.ročníka magisterského štúdia (denná forma) je študent povinný **v zimnom semestri** absolvovať prax v rozsahu 104 vyučovacích hodín priamo na praxovom pracovisku. Ďalej sa zúčastní na seminári pred začiatkom špecializovanej odbornej praxe, vypracuje zadania a úlohy zo strany praxových zariadení a sprievodcu špecializovanej odbornej praxe; spracuje denník zo špecializovanej odbornej praxe a sebareflexiu týkajúcu sa špecializovanej odbornej praxe celkovo v rozsahu 16 vyučovacích hodín.

Počas 2. ročníka magisterského štúdia (denná forma) je študent povinný **v letnom semestri** absolvovať prax v rozsahu 54 vyučovacích hodín priamo na praxovom pracovisku. Účasť na predpraxovom seminári, výber pracoviska, predloženie dokumentov potrebných k začatiu výkonu praxe, vypracovávanie zadaní a úloh zo strany praxových zariadení, spracovanie denníka z praxe, sebareflexie k praxi, správy z praxe a účasť na popraxovom seminári bude v rozsahu 66 vyučovacích hodín.

**Dôležité pojmy:**

**rámcová zmluva -** zmluva, ktorá umožňuje výkon odbornej praxe pre určitý počet študentov, ktorý je bližšie definovaný v profile pracoviska; uzatvárajú ju štatutárni zástupcovia zastupujúci UKF (dekan) a konkrétne pracovisko,

**profil pracoviska -** základná charakteristika pracoviska vypracovaná pracoviskom, ktorá slúži pre vytvorenie obrazu o charaktere klientely, činnosti a ponuke toho, čo sa študent môže na pracovisku naučiť, resp. v ktorých oblastiach môže získavať zručnosti a kompetencie, profily pracovísk sú zverejnené na webovej stránke KSPaSV UKF,

**denník z praxe -** spracovaná informácia o priebehu odbornej praxe, ktorá obsahuje základný popis vykonanej činnosti, získaných skúseností a sebareflexiu študenta, tlačivo denník z praxe je k dispozícii na stiahnutie na webovej stránke KSPaSV UKF.

**Proces výberu pracoviska a absolvovania špecializovanej odbornej praxe a praxového seminára :**

1. Študent na predpraxovom seminári dostane základný balík informácií o podmienkach a postupe výkonu špecializovanej odbornej praxe, školenie o bezpečnosti a ochrane zdravia pri práci a povinnostiach a právach, ktoré sú viazané na výkon odbornej praxe.

2. Absolvuje prax vo vybranom zariadení.

3.Na záverečnom popraxovom seminári študenti počas skupinovej práce reflektujú získané vedomosti a skúsenosti, hodnotia podmienky výkonu špecializovanej odbornej praxe a naplnenie vzájomných očakávaní. Študent získava/nezískava kredity za špecializovanú odbornú prax, ktoré udeľuje tútor praxe na základe nasledujúcich podkladov a činností:

**a) absolvovanie špecializovanej odbornej praxe,**

**b)vypracovanie DENNÍKA a SEBAREFLEXIE k PRAXI (zhrnutie svojich pocitov, myšlienok, osobných dojmov) v rozsahu 2 strán A4 (rozsah bez prvej strany dokumentu), riadkovanie 1, písmo: Times New Roman, veľkosť 12.**

**Prvá strana dokumentu SEBAREFLEXIA k PRAXI bude obsahovať meno, priezvisko, podpis študenta, ročník, akademický rok a názov organizácie, dátum a rozsah praxe vo vyučovacích hodinách.**